钦定古今图书集成/历象汇编/庶征典/第131卷 > 王充论衡 > 《涿州道中录野人语》明·程敏政
## 钦定古今图书集成/历象汇编/庶征典/第131卷 > 王充论衡 > 《涿州道中录野人语》明·程敏政

我行范阳道，水次遇老叟。时当孟冬尽，破褐露两肘。
邂逅一咨诹，向我再三剖。哭言“‘水为沴，天意苦难究。
今年六月间，一日夜当丑。山水从西来，声若万雷吼。
水头高十丈，没我堤上柳。手指官路旁，瓦砾半榛莽。
昔有十数家，青帘市村酒。人物与屋庐，平明荡无有。
水面沈沈来，忽见铁枢牖。数日得传闻，水蚀紫荆口’。
老稚随波流，积尸比山阜。远近皆汤汤，昏垫弗可救。
如此数月馀，乃可辨疆亩。下田尽沮洳，高田剩稂莠。
农家一岁计，不复望升斗。官府当秋来，催租不容后。
嗟嗟下小民，命在令与守。更有观风使，仰若大父母。
见此如不闻，恐或坐其咎。”我民千馀人，血首当道叩。
始获免三分，有若释重负。奈何急馀征，日日事鞭殴。
夫征又百出，一一尽豪取。悲哉一村中，窜者已八九。
老夫家无妻，一儿并一妇。两孙方提携，尽可慰衰朽。
岂期天不吊，一旦遂穷疚。一儿水中没，一妇嫁邻某。
两孙鬻他人，偿官尚难勾。老身自执役，有气孰敢抖。
反羡死者安，苦恨生多寿。诏书开赈济，奉者有贤否。
终为吏所欺，此食亦“难就。与其馁填壑，不若举身走。
一饱死即休，宁复念丘首。呼天一何高，呼地一何厚。
我闻老叟言，垂涕者良久。恭惟天子圣，化泽被寰囿。
声色勿自御，游田敢谁诱。稼穑深所知，真如古明后。
庶征岂不谙，一变故非偶。无乃诸皋夔，此责当敬受。
谁谓斯民痛，不可事焫灸。亦既食人禄，深惭结朱绶。
岂无”致泽心，无地司借手。立马野踟蹰，悲风动林薮。